**CERIMONIALE EPISCOPORUM**

**ภาคที่ 8**

**การเฉลิมฉลองพิธีกรรมที่เกี่ยวข้องกับกิจการสำคัญต่างๆ ในงานปกครองของพระสังฆราช**

**บทที่ 1 การประชุมสังคายนา หรือประชุมสมัชชาระดับภาค และซีนอดสังฆมณฑล**

1169. ตามธรรมประเพณีโบราณของพระศาสนจักร ทั้งการประชุมสังคายนาและการประชุม ซีนอดสังฆมณฑล จะรวมเรื่องพิธีกรรมเข้าไว้ด้วย ดังแบบอย่างการฉลองพิธีกรรมที่ได้กล่าวถึงในหนังสือกิจการอัครสาวก (15:6-29) แท้จริงแล้ว งานปกครองของพระศาสนจักรต้องไม่ถือว่าเป็นเรื่องการบริหารจัดการเท่านั้น แต่เมื่อมีการประชุมต่างๆ ซึ่งมีลักษณะเดียวกันนี้ อันเป็นการชุมนุมกันในพระนามของพระเจ้า เพื่อสรรเสริญ และเพื่อพระสิริรุ่งโรจน์ของพระองค์ ภายใต้กิจการของพระจิตเจ้า จะแสดงออกซึ่งความเป็นหนึ่งเดียวกันในพระกายของพระคริสตเจ้าที่ส่องแสงเป็นพิเศษในพิธีกรรมศักดิ์สิทธิ์ อีกทั้งยังเป็นความจริงที่ว่า บุคคลผู้ที่มีหน้าที่อภิบาลดูแลร่วมกัน ต้องมีการภาวนาร่วมกันด้วย

1170. การประชุมต่าง ๆ ควรเริ่มด้วยพิธีบูชาขอบพระคุณ โดยบรรดาสัตบุรุษได้รับเชิญให้มามีส่วนร่วมในพิธีดังกล่าว และพิธีบูชาขอบพระคุณนี้ควรจัดให้สมาชิกทุกคนของการประชุมสังคายนาหรือการประชุมซีนอดได้ร่วมประกอบพิธีพร้อมกับประธานการประชุม และผู้ที่ไม่ได้เป็นพระสงฆ์ที่ร่วมประกอบพิธี สามารถรับศีลมหาสนิททั้งสองรูปปรากฏ ให้ประกอบพิธีมิสซา “สำหรับสภาสังคายนาหรือการประชุมสมัชชา” ที่มีอยู่ในหนังสือมิสซาจารีตโรมัน ในส่วนของมิสซาและบทภาวนาสำหรับความต้องการและโอกาสต่างๆ พร้อมกับสวมอาภรณ์ศักดิ์สิทธิ์สีแดง เว้นแต่จะเป็นวันที่มีกำหนดไว้ในข้อที่ 1-4 ของตารางลำดับวันต่าง ๆ ในพิธีกรรม

1171. ก่อนพิธีมิสซานี้ ให้จัดขบวนแห่ไปยังสถานที่ที่จะมีการประชุม เหมาะสมกับสภาพของสถานที่หรือตามสถานการณ์ ให้ขับร้องเพลงบทสร้อย Exaudi nos หรือ เพลงอื่นที่เหมาะสม แล้วประธานทักทายทุกคน และหลังจากที่ประธานเอง หรือพระสงฆ์ผู้หนึ่งที่ร่วมประกอบพิธี หรือสังฆานุกรได้กล่าวสั้น ๆ แล้ว ให้สวดบทภาวนาบทใดบทหนึ่งจากบทภาวนาต่าง ๆ ที่มีอยู่ในหนังสือมิสซาสำหรับการชุมนุมฝ่ายจิต หรือเพื่อการอภิบาล หรือเพื่อพระศาสนจักร เป็นต้นเพื่อพระศาสนจักรท้องถิ่น ต่อจากนั้นใส่ผงกำยาน และหากโอกาสเอื้ออำนวย สังฆานุกรกล่าวคำเชิญชวนว่า “ให้เราไปในสันติสุข” แล้วเริ่มขบวนแห่โดยให้สังฆานุกรถือหนังสือพระวรสารอย่างสง่าด้วยความเคารพ เดินแห่ไปที่วัดขณะที่มีการขับร้องบทร่ำวิงวอนนักบุญทั้งหลาย โดยก่อนคำวิงวอนข้อสุดท้ายในบทร่ำวิงวอนนี้ ให้เพิ่มว่า “ขอพระองค์โปรดเสด็จเยี่ยมและอำนวยพระพรการประชุมซีนอดนี้” นอกจากนั้น ยังสามารถแทรกคำร้องขอต่อนักบุญองค์อุปถัมภ์ หรือผู้ก่อตั้งและบรรดานักบุญของพระศาสนจักรท้องถิ่นในลำดับที่เหมาะสม เมื่อขบวนแห่มาถึงที่วัด หลังจากผู้ร่วมประกอบพิธีได้แสดงความเคารพต่อพระแท่นแล้ว ทุกคนเดินไปประจำที่ของตนที่ได้ถูกจัดไว้ ส่วนประธานให้แสดงความเคารพต่อพระแท่นและถวายกำยานแด่พระแท่น และไปประจำที่อาสนะ ที่นั่นให้ประธานกล่าวบทภาวนาของประธาน โดยละเว้นพิธีต่าง ๆ ในช่วงเริ่มพิธี

1172. ถ้าไม่มีขบวนแห่ ให้เริ่มพิธีมิสซาตามปกติ ตามแบบพิธีมิสซา stazionale[[1]](#footnote-1) หลังจากอ่านบทพระวรสารแล้ว หนังสือพระวรสารจะถูกวางและเปิดไว้บนที่วางหนังสือที่เหมาะสมในบริเวณที่ประกอบพิธีของพระสงฆ์

1173. หลังบทเทศน์ของประธาน ให้กล่าวหรือขับร้องบทยืนยันความเชื่อ และตามด้วยคำสาบานของสมาชิกผู้ร่วมประชุมสังคายนาหรือประชุมซีนอด และคำสาบานของประธานเอง เมื่อสวดบทภาวนารับศีลมหาสนิทแล้ว ประธานจะอวยพร แล้วสังฆานุกรกล่าวปิดพิธี หลังจากนั้น ประธานนำภาวนาด้วยบท Adsumus หรือบทภาวนาอื่น ซึ่งทุกคนสวดตามได้

1174. ระหว่างการประชุมสังคายนาหรือการประชุมซีนอด ก่อนที่จะเริ่มการประชุมในแต่ละวัน ควรจัดให้มีการประกอบพิธีมิสซา หรือพิธีกรรมทำวัตรที่สอดคล้องกับเวลานั้น ๆ หรือเลือกจัดวจนพิธีกรรมก็ได้

ถ้ามีการประกอบพิธีมิสซา จะมีการแห่หนังสือพระวรสารด้วยความเคารพ ในระหว่างการแห่เข้าของผู้ร่วมประกอบพิธี และนำมาวางไว้บนพระแท่นเหมือนในมิสซา stazionale

หลังจากประกาศพระวรสาร หนังสือพระวรสารจะถูกนำมาเปิดไว้บนที่วางหนังสือที่เหมาะสม ณ บริเวณที่ประกอบพิธีของพระสงฆ์

ถ้ามีการประกอบพิธีกรรมทำวัตร ในตอนท้ายของพิธี จะมีการแห่หนังสือพระวรสารด้วยความเคารพโดยสังฆานุกรพร้อมกับผู้ช่วยพิธีกรรมที่มีเทียนจุดไฟอยู่ แล้วประกาศพระวรสารที่เลือกไว้อย่างเหมาะสมด้วยพิธีเดียวกันกับพิธีมิสซา เมื่อประกาศพระวรสารจบแล้ว สังฆานุกรวางหนังสือพระวรสารที่เปิดไว้บนที่วางหนังสือที่เหมาะสมดังที่ระบุไว้ข้างต้น

สุดท้าย หากประกอบวจนพิธีกรรม ให้ปฏิบัติตามที่ระบุไว้ในข้อที่ 221-226 ทั้งหมด โดยปฏิบัติตามสิ่งที่กล่าวไว้เกี่ยวกับการแสดงความเคารพซึ่งต้องกระทำต่อหนังสือพระวรสาร

1175. เมื่อการประชุมครั้งสุดท้ายสิ้นสุดลง ให้ขับบท Te Deum และปิดการประชุมด้วยการอวยพรของประธาน และกล่าวบทปิดพิธี แต่ถ้าในโอกาสเดียวกันนี้ มีการประกอบพิธีมิสซา ให้ขับบท Te Deum ก่อนบทภาวนาหลังรับศีลมหาสนิท หลังจากกล่าวบทปิดพิธี เมื่อโอกาสเอื้ออำนวย สามารถขับร้องบทเพลงสรรเสริญ ที่มีชื่อว่า “regie” หรือ “caroline” (เพลง Christus vincit)

1176. กฎเกณฑ์ต่าง ๆ เหล่านี้ที่มีไว้เพื่อการประชุมสังคายนาและการประชุมซีนอดสังฆมณฑล ซึ่งเป็นการประชุมที่มีความสง่างามที่สุด นำไปใช้ได้สำหรับการประชุมที่จัดขึ้นบ่อย ๆ ซึ่งตามธรรมดาเป็นการประชุมเพื่อการปกครองประจำของพระศาสนจักรท้องถิ่น เช่น การประชุมของสภาพระสังฆราช การประชุมพระสงฆ์ และการประชุมอื่น ๆ ในลักษณะเดียวกันนี้

1. พิธีมิสซาที่เรียกว่า stazionale คือ พิธีมิสซาที่มีการเฉลิมฉลองอย่างสง่า และมีพระสันตะปาปาหรือพระสังฆราชเป็นประธาน และมีพระสงฆ์ สังฆานุกร ผู้ช่วยพิธีกรรม ผู้อ่านพระคัมภีร์ และมีบรรดาสัตบุรุษมาร่วมด้วย [↑](#footnote-ref-1)